SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-17-14/24

**2024. gada 13. martā plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Andrejs Vilks – komisijas priekšsēdētāja biedrs**

**Jānis Skrastiņš – komisijas sekretārs**

**Ainars Latkovskis**

**Ināra Mūrniece**

**Igors Rajevs – Iekšlietu ministrijas parlamentārais sekretārs**

**Aleksejs Rosļikovs**

**Uģis Rotbergs**

**Edvīns Šnore**

**Atis Švinka – Aizsardzības ministrijas parlamentārais sekretārs**

**Edmunds Zivtiņš**

*uzaicinātie par 1. jautājumu:*

* Valsts prezidenta padomniece likumdošanas un starptautisko tiesību jautājumos **Kristīne Līce**
* Valsts prezidenta padomnieks nacionālās drošības jautājumos **Aivars Puriņš**
* Vides aizsardzības un reģionālās attīstības ministrijas Pašvaldību darbības tiesiskā nodrošinājuma nodaļas vecākais eksperts **Matīss Ķeķers**
* Valsts drošības dienesta amatpersona
* Ģenerālprokuratūras Darbības kontroles un starptautiskās sadarbības departamenta Prokuratūras funkciju īstenošanas koordinācijas nodaļas prokurors **Agnis Pormalis**
* Latvijas Republikas tiesībsarga vietniece Tiesībsarga biroja Pilsonisko un politisko tiesību nodaļas vadītāja **Ineta Piļāne**
* Latvijas Pašvaldību savienības padomnieks juridiskajos jautājumos **Dāvids Valters**

*uzaicinātie par 2. jautājumu:*

* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**
* Pilsonības un migrācijas lietu pārvaldes Migrācijas nodaļas vadītāja **Ilze Briede**
* Ekonomikas ministrijas Cilvēkkapitāla attīstības departamenta direktore **Indra Leonova**
* Ekonomikas ministrijas Cilvēkkapitāla attīstības departamenta vecākā eksperte **Laura Elizabete Vanaga**
* Ārlietu ministrijas Juridiskās direkcijas vadītāja **Sanita Pēkale**
* Tieslietu ministrijas Tiesu administrācijas direktora vietniece juridiskās palīdzības un valsts kompensācijas cietušajiem jautājumos **Jeļena Bārbale**
* Tieslietu ministrijas Tiesu sistēmas politikas departamenta direktores vietniece **Eva Krjukova**
* Labklājības ministrijas Darba tirgus politikas departamenta direktora vietniece **Ilze Zvīdriņa**
* Labklājības ministrijas Darba tirgus politikas departamenta vecākā eksperte **Olga Iļjina**
* Labklājības ministrijas Nodarbinātības valsts aģentūras Darba tirgus departamenta direktore **Eva Lossane**
* Latvijas Republikas tiesībsarga vietniece Tiesībsarga biroja Pilsonisko un politisko tiesību nodaļas vadītāja **Ineta Piļāne**
* Latvijas Darba devēju konfederācijas ģenerāldirektors **Kaspars Gorkšs**
* Latvijas Darba devēju konfederācijas politikas plānošanas dokumentu eksperts **Rihards Blese**
* Latvijas Darba devēju konfederācijas juriste **Anete Neilande**

Saeimas Juridiskā biroja vecākais juridiskais padomnieks **Edvīns Danovskis**

Saeimas Juridiskā biroja vecākā juridiskā padomniece **Lilita Vilsone**

**Komisijas darbinieki: vecākā konsultante Ieva Barvika, konsultanti Sandra Kaire, Egita Kalniņa, Inese Silabriede un Māris Veinalds**

**Sēdi vada:** komisijaspriekšsēdētāja biedrs A.Vilks

**Sēdi protokolē:** konsultanteI.Silabriede

**Sēdes veids:** atklāta

*Izskatāmais dokuments: Iekšlietu ministrijas 11.03.2024. vēstule Nr.1-16/717.*

Darba kārtība:

**1. Grozījumi Pašvaldību likumā (449/Lp14) 3. lasījumam.**

**2. Grozījums Imigrācijas likumā (490/Lp14) 2. lasījumam.**

A.Vilks atklāj sēdi un iepazīstina ar izskatāmo darba kārtību.

**1. Grozījumi Pašvaldību likumā (449/Lp14) 3. lasījumam.**

A.Vilks informē, ka pēc iepriekšējās sēdes par likumprojektu saņemti jauni priekšlikumi. Dod vārdu Valsts Prezidenta kancelejas (turpmāk – VPK) pārstāvei.

K.Līce informē, ka pēc pagājušās komisijas sēdes Saeimas Juridiskais birojs (turpmāk – JB) sasauca sanāksmi, lai izlemtu kā labāk noformulēt pārejas noteikumus par to, kurai iestādei ir pienākums iesniegt pieteikumus speciālās atļaujas saņemšanai. Tika panākta vienošanās, ka iesniedzēja būs dome, bet saistībā ar likuma spēkā stāšanos tika izlemts, ka tas būs š.g. 1. jūnijs.

A.Vilks aicina JB pārstāvi komentēt jaunos priekšlikumus.

E.Danovskis izskaidro, ka pašvaldība būs institūcija, kura gan attiecībā uz domes priekšsēdētājiem, gan izpilddirektoriem iesniedz valsts drošības iestādei dokumentus, lai konkrētā amatpersona saņemtu pielaidi.

Attiecībā par saudzējošāku pārejas posmu (iepriekšējā sēdē tika nolemts trīs mēnešu termiņš) tika izveidots cits formulējums – likums stāsies spēkā no š.g. 1. jūnija, bet izpilddirektoriem vēl būs viena mēneša termiņš, lai iesniegtu iesniegumu. Pēc tam vēl ir laika posms, kurā drošības iestādes šos iesniegumus izskata un pieņem lēmumus.

*Tiek piedāvātas šādas komisijas priekšlikumu redakcijas:*

*1.**Izteikt likumprojekta 1. pantā paredzēto likuma 17. panta septīto daļu šādā redakcijā:*

*“(7) Pašvaldība normatīvajos aktos noteiktajā kārtībā nosūta pieprasījumu kompetentajai valsts drošības iestādei par speciālās atļaujas pieejai valsts noslēpumam piešķiršanu domes priekšsēdētājam un priekšsēdētāja vietniekam ne vēlāk kā viena mēneša laikā pēc viņa ievēlēšanas amatā.”*

*2.**Izteikt likumprojekta 2. pantā paredzēto likuma 21. panta astoto daļu šādā redakcijā:*

*“(8) Pašvaldība normatīvajos aktos noteiktajā kārtībā nosūta pieprasījumu kompetentajai valsts drošības iestādei par speciālās atļaujas pieejai valsts noslēpumam piešķiršanu izpilddirektoram un izpilddirektora vietniekam ne vēlāk kā viena mēneša laikā pēc viņa iecelšanas amatā.”*

*3.**Izteikt likumprojekta 3. pantā paredzēto likuma pārejas noteikumu 14. punktu šādā redakcijā:*

*“14. Pašvaldība normatīvajos aktos noteiktajā kārtībā nosūta pieprasījumu kompetentajai valsts drošības iestādei par speciālās atļaujas pieejai valsts noslēpumam piešķiršanu personām, kas pašvaldības izpilddirektora vai izpilddirektora vietnieka amatu ieņem 2024. gada 1. jūnijā, ne vēlāk kā viena mēneša laikā no šī datuma. Ja speciālā atļauja pieejai valsts noslēpumam netiek saņemta, persona no pašvaldības izpilddirektora vai izpilddirektora vietnieka amata atbrīvojama.”*

*4.**Izteikt norādi par likuma spēkā stāšanos šādā redakcijā:*

*“Likums stājas spēkā 2024. gada 1. jūnijā.”*

Vides aizsardzības un reģionālas attīstības ministrijas, Ģenerālprokuratūras, Tiesībsarga un Latvijas Pašvaldību savienības pārstāvjiem nav iebildumu pret sagatavotajām redakcijām.

E.Zivtiņš interesējas, kas šajā gadījumā saprotams ar vārdu “pašvaldība”.

E.Danovskis paskaidro, ka pašvaldība pati noteiks kārtību par konkrētajām amatpersonām, kuras iesniegs iesniegumus valsts drošības iestādēm.

A.Vilks aicina komisiju atbalstīt komisijas priekšlikumu redakcijas.

*Balsojums: par – 9; pret – 1; atturas – 0.*

Komisija atbalsta četrus komisijas priekšlikumus.

A.Vilks aicina komisiju atbalstīt likumprojektu trešajam lasījumam.

*Balsojums: par – 8; pret – 2; atturas – 0.*

Komisija atbalsta likumprojektu trešajam lasījumam.

**LĒMUMS:**

- atbalstīt likumprojektu “Grozījumi Pašvaldību likumā” (449/Lp14) un virzīt to izskatīšanai Saeimas sēdē trešajā lasījumā.

**2. Grozījums Imigrācijas likumā (490/Lp14) 2. lasījumam.**

A.Vilks informē, ka par šo likumprojektu saņemti jauni priekšlikumi. Aicina komisiju tos izskatīt. Jaunie priekšlikumi izvietoti jaunā tabulā.

Ārlietu ministrijas (turpmāk – ĀM) parlamentārā sekretāra R.Brusbārža priekšlikums – ieteikums papildināt likuma 4. pantu ar (12) daļu piedāvātajā redakcijā.

S.Pēkale izskaidro šāda priekšlikuma nepieciešamību. Ar šo priekšlikumu, izvērtējot ietekmi uz iekšējo drošību, sabiedrisko kārtību, starptautiskajām attiecībām vai sabiedrības veselību saistībā ar trešo valstu valstspiederīgo ieceļošanu un uzturēšanos Latvijas Republikā Ministru kabinetam (turpmāk – MK) tiek noteiktas tiesības izdot noteikumus, kuros paredzēts, kuras trešās valsts valstspiederīgajiem un uz kādu termiņu tiek noteikti vīzu pieteikumu pieņemšanas un ieceļošanas ierobežojumi Latvijas Republikā.

Sniedz detalizētu skaidrojumu par šādas normas nepieciešamību.

Iekšlietu ministrijas (turpmāk – IeM), Pilsonības un migrācijas lietu pārvaldes (turpmāk – PMLP) un JB pārstāvjiem nav principiālu iebildumu pret šādu priekšlikumu.

A.Vilks atzīmē, ka šis priekšlikums ir saņemts pēc priekšlikumu iesniegšanas termiņa, tādēļ to var atbalstīt tikai kā komisijas priekšlikumu. Aicina deputātus to atbalstīt.

*Deputātiem nav iebildumu.*

Komisija atbalsta ĀM priekšlikumu kā komisijas priekšlikumu.

Labklājības ministrijas (turpmāk – LM) priekšlikums – papildināt likuma 9. pantu ar (9) daļu piedāvātajā redakcijā; tiek izskatīts kā komisijas priekšlikums:

*“Papildināt 9.pantu ar devīto daļu šādā redakcijā:*

*“(9) Ministru kabinets nosaka kārtību, kādā darba devējs Nodarbinātības valsts aģentūrā piesaka brīvu darba vietu ārzemnieka piesaistei, pamato tās nepieciešamību un sadarbojas ar Nodarbinātības valsts aģentūru pieteiktās brīvās darba vietas aizpildīšanā un kārtību, kādā Nodarbinātības valsts aģentūra sniedz atzinumu par ārzemnieka piesaistes nepieciešamību.””*

I.Zvidriņa LM vārdā izskaidro šāda priekšlikuma nepieciešamību. Pēc konsultēšanās ar JB tika nolemts izstrādāt konkrētu deleģējumu MK; tas ietverts šajā priekšlikumā. Netiek grozīti iepriekšējā sēdē izskatītie LM priekšlikumi par grozījumiem 15.1 un 22.1 pantu redakcijās.

IeM un JB pārstāvjiem nav principiālu iebildumu pret šo redakciju.

A.Vilks aicina komisiju atbalstīt priekšlikumu.

*Deputātiem nav iebildumu.*

Komisija atbalsta LM priekšlikumu kā komisijas priekšlikumu.

A.Vilks aicina izskatīt komisijas priekšlikuma redakciju, kura izveidota saskaņā ar iepriekšējā sēdē apspriestajiem apsvēruma formā izteiktajiem JB priekšlikumiem Nr.2, Nr.3, Nr.4 un Nr.5 – papildināt 9.1 pantu ar (3), (4), (5), (6), (7) un (8) daļu piedāvātajā redakcijā.

Aicina IeM pārstāvi izskaidrot piedāvāto redakciju.

V.Vītoliņš informē, ka konceptuāli ir saglabāta iepriekšējā redakcija, kas precizēta atbilstoši JB ieteikumiem. Izskaidro jaunās redakcijas būtiskās atšķirības no iepriekšējās. Akcentē uzņēmumu reputācijas jautājumu, arī situācijās, kad likvidētā uzņēmuma pārstāvji izveido un vada jaunu uzņēmumu. Lūdz atbalstīt šo priekšlikumu.

Ekonomikas ministrijas (turpmāk – EM) un PMLP pārstāvjiem nav pretenziju pret šo redakciju.

K.Gorkšs Latvijas Darba devēju konfederācijas (turpmāk – LDDK) vārdā atzīmē, ka šīs normas varētu palielināt uzņēmēju administratīvo slogu.

V.Vītoliņš atgādina, ka līdzīgs regulējums jau tika plaši izdiskutēts saistībā ar jauno likumprojektu “Imigrācijas likums” (Nr.56/Lp14). Pamato, ka šis priekšlikums administratīvo slogu mazina.

E.Šnore interesējas, vai šīs normas attiecas arī uz mācību iestādēm, kuras uzaicina studentus.

V.Vītoliņš un I.Briede paskaidro, ka tas pamatā attiecas uz nodarbinātajiem, jautājumā par strādājošajiem studentiem pamatā darbojas citas normas.

K.Gorkšs uzsver LDDK iebildumus pret piedāvāto priekšlikumu, aicina to neatbalstīt.

LM pārstāvji atbalsta priekšlikumu, Tieslietu ministrijas (turpmāk – TM) pārstāvji jautājuma apspriešanā nepiedalās.

A.Vilks atgādina par iepriekšējā sēdē jau notikušajām diskusijām.

L.Vilsone izsaka izpratni IeM nostājai un izveidotajam priekšlikumam, bet uzsver nepieciešamību uz trešo lasījumu vēl redakciju pilnveidot (īpaši par trešo daļu). Atbalsta diferencētu pieeju jautājuma risināšanā. Saistībā par E.Šnores aktualizēto izglītības iestāžu jautājumu atzīmē, ka to regulē arī citi likuma panti, bet likuma regulējumu iespējams vēl uz trešo lasījumu pilnveidot.

V.Vītoliņš komentē piedāvāto 9.1 panta (3) daļas redakciju. Akcentē reputācijas klauzulas nepieciešamību. Uz trešo lasījumu iespējamas diskusijas ar JB par formulējuma precizēšanu.

*Notiek diskusija par 9.1 panta (3) daļas redakciju. Jautājumus, viedokļus un komentārus izsaka A.Vilks, V.Vītoliņš, L.Vilsone, E.Šnore. Lai izvairītos no satversmības riskiem, vienojas uz trešo lasījumu redakciju pilnveidot.*

A.Vilks aicina balsot par izstrādāto komisijas priekšlikuma redakciju.

*Balsojums: par – 8; pret – 0; atturas – 2.*

Komisija atbalsta izstrādāto priekšlikumu par 9.1 panta (3), (4), (5), (6), (7) un (8) daļas redakciju.

Nr.6 – labklājības ministra U.Auguļa priekšlikums – papildināt likumprojektu ar 2. pantu šādā redakcijā: “2. Aizstāt 15.1 panta pirmās daļas 9. punktā vārdus “tā pēc reģistrēšanas bijusi brīva mazāk par normatīvajos aktos par ārzemnieku nodarbināšanas kārtību noteikto periodu” ar vārdiem “nav saņemts Nodarbinātības valsts aģentūras atzinums par ārzemnieka piesaistes nepieciešamību”.

I.Zvidriņa aicina atbalstīt šo priekšlikumu, atsaucas uz jau atbalstīto priekšlikumu par uzdevuma deleģēšanu MK.

EM un PMLP pārstāvji atbalsta šo priekšlikumu, bet LDDK pārstāvis izsaka iebildumus.

*Notiek diskusija par LM priekšlikumu. Jautājumus, viedokļus un komentārus izsaka K.Gorkšs, L.Vilsone, I.Zvidriņa, I.Mūrniece, E.Lossane (par Nodarbinātības valsts aģentūras lomu sadarbībā), A.Švinka, E.Šnore, A.Vilks.*

L.Vilsonei JB vārdā nav principiālu iebildumu pret piedāvāto redakciju.

A.Vilks aicina balsot par priekšlikumu Nr.6.

*Balsojuma rezultātā priekšlikums netiek atbalstīts.*

L.Vilsone informē par šāda balsojuma konsekvencēm.

*Deputāti diskutē par notikušo balsojumu, ierosina to pārbalsot.*

*Balsojums par nepieciešamību pārbalsot balsojumu par priekšlikumu Nr.6: par – 7; pret – 1; atturas – 1.*

*Atkārtots balsojums par priekšlikumu Nr.6: par – 7; pret – 0; atturas – 3.*

Komisija atbalsta priekšlikumu Nr.6.

Nr.7 – iekšlietu ministra R.Kozlovska priekšlikums – 15.1 panta redakcijas grozījumi: piedāvājums izslēgt otro un trešo daļu, kā arī (4), (42) un (5) daļas jaunas redakcijas.

V.Vītoliņš informē, ka šis ir tehnisks priekšlikums, saistīts ar deputātu jau atbalstīto priekšlikumu par 9.1 pantu. Aicina to atbalstīt.

PMLP, EM un LM pārstāvjiem nav iebildumu.

L.Vilsone principiāli pret to neiebilst, bet norāda uz iespējamām pieņemto normu neatbilstībām. Aicina uz trešo lasījumu šo situāciju novērst.

A.Vilks aicina atbalstīt priekšlikumu.

Deputātiem nav iebildumu.

Komisija atbalsta priekšlikumu Nr.7.

Nr.8 – labklājības ministra U.Auguļa priekšlikums – papildināt likumprojektu ar 3. pantu šādā redakcijā: “3. Aizstāt 22.1 panta pirmās daļas 13. punktā vārdus “tā pēc reģistrēšanas bijusi brīva mazāk par normatīvajos aktos par ārzemnieku nodarbināšanas kārtību noteikto periodu” ar vārdiem “nav saņemts Nodarbinātības valsts aģentūras atzinums par ārzemnieka piesaistes nepieciešamību”.

I.Zvidriņa norāda uz šī priekšlikuma saistību ar jau atbalstīto Nr.6; aicina atbalstīt.

EM, PMLP un JB nav iebildumu pret šo redakciju.

A.Vilks aicina atbalstīt priekšlikumu.

Deputātiem nav iebildumu.

Komisija atbalsta priekšlikumu Nr.8.

Nr.9 – iekšlietu ministra R.Kozlovska priekšlikums – 22.1 panta redakcijas grozījumi: piedāvājums izslēgt otro un trešo daļu, kā arī (4), (42) un (5) daļas jaunas redakcijas.

V.Vītoliņš informē, ka šis ir identisks priekšlikumam Nr.7, tehnisks labojums. Ja nepieciešami precizējumi, tie saskaņā ar JB tiks iesniegti uz trešo lasījumu.

EM, PMLP, LM un JB nav iebildumu pret šo redakciju.

A.Vilks aicina atbalstīt priekšlikumu.

Deputātiem nav iebildumu.

Komisija atbalsta priekšlikumu Nr.9.

Nr.12 – iekšlietu ministra R.Kozlovska priekšlikums – izteikt 50.2 panta (1) un (5) daļu piedāvātajā redakcijā.

V.Vītoliņš atsaucas uz iepriekšējā sēdē notikušajām diskusijām par šo jautājumu. Informē, ka priekšlikums saistīts ar Eiropas Savienības un Šengenas rekomendāciju izpildi, kas pie mums nav noticis. Tas ir jautājums pat tiesībām personai saņemt juridisko palīdzību aizturēšanas apstrīdēšanas nepieciešamībai. Atsaucoties uz komisijas vēstuli ar informācijas pieprasījumu par šā procesa norisi citās mūsu reģiona valstīs (Polija, Somija, Igaunija un Lietuva), V.Vītoliņš informē, ka visās šajās valstīs juridiskā palīdzība tiek nodrošināta un no valsts puses apmaksāta vēl īsākos termiņos nekā norādīts šajā priekšlikumā.

Atbildot uz E.Šnores aktualizēto jautājumu par normas izpildei nepieciešamā finansējuma nodrošinājumu, V.Vītoliņš paskaidro, ka šobrīd tas aptver ~ 100 personas gadā. Par šo jautājumu notiek diskusijas ar TM un Finanšu ministriju.

ĀM, PMLP, Tiesībsarga un JB pārstāvji atbalsta šo priekšlikumu.

A.Vilks aicina balsot par priekšlikumu.

*Balsojums: par – 6; pret – 2; atturas – 0.*

Komisija atbalsta priekšlikumu Nr.12.

Nr.15 – labklājības ministra U.Auguļa priekšlikums – papildināt likumprojektu ar pārejas noteikumu 63.punktu piedāvātajā redakcijā.

I.Zvidriņa izskaidro, ka iepriekš nobalsoto normu spēkā stāšanās plānota š.g. 1.jūnijā, kad būs paveikti nepieciešamie sagatavošanās darbi.

L.Vilsonei nav iebildumu.

A.Vilks aicina atbalstīt priekšlikumu.

Deputātiem nav iebildumu.

Komisija atbalsta priekšlikumu Nr.15.

Nr.16 – iekšlietu ministra R.Kozlovska priekšlikums – papildināt likumprojektu ar pārejas noteikumu 64.punktu.

V.Vītoliņš informē, ka tas saistīts ar priekšlikumu Nr.12; paredzēts, ka norma varētu stāties spēkā 2025. gada 1. janvārī, kas būs nākamais budžeta posms, lai varētu sagatavoties šim procesam.

L.Vilsone interesējas par Valsts nodrošinātās juridiskās palīdzības likumā paredzētajiem grozījumiem.

V.Vītoliņš informē, ka tādi ir paredzēti, bet tas saistīts arī ar jauno Imigrācijas likumu (Nr.56/Lp14).

E.Krjukova TM vārdā sniedz papildu komentāru par izskatāmo likumprojektu virzību caur MK. Nav iebildumu pret priekšlikumu Nr.16.

V.Vītoliņš komentē likumprojektu virzību MK.

A.Vilks aicina balsot par priekšlikumu.

*Balsojums: par – 6; pret – 2; atturas – 0.*

Komisija atbalsta priekšlikumu Nr.16.

A.Vilks aicina balsot par likumprojektu otrajam lasījumam.

*Balsojums: par – 7; pret – 0; atturas – 0; balsojumā nepiedalās deputāti A.Latkovskis un A.Rosļikovs.*

Komisija atbalsta likumprojektu otrajam lasījumam.

A.Vilks aicina noteikt priekšlikumu iesniegšanas termiņu trešajam lasījumam.

Sēdes dalībnieki vienojas par trīs nedēļu termiņu, 8. aprīli.

**LĒMUMS:**

- atbalstīt likumprojektu “Grozījums Imigrācijas likumā” (490/Lp14) un virzīt to izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – 8. aprīli.

**A.Vilks** pateicas visiem par dalību sēdē, slēdz sēdi.

Sēde pabeigta plkst. 11.20.

Komisijas priekšsēdētāja biedrs A.Vilks

Komisijas sekretārs J.Skrastiņš

Protokolētāja I.Silabriede